## Câștigătorii EU Datathon 2019 sunt echipele din Austria, Italia și Grecia

La 13 iunie 2019, la Bruxelles, a avut loc finala celei de-a 3-a ediții a EU Datathon, la care au participat 12 echipe care și-au pus în joc ideile și competențele în trei probe.

Proba pentru cei 12 finaliști (selectați din 99 de participanți din toată Europa) a constat în dezvoltarea de aplicații care oferă noi servicii sau cunoștințe, utilizând datele puse la dispoziție de instituțiile UE. Concursul a fost organizat de Oficiul pentru Publicații al UE, în parteneriat cu Președinția română a Consiliului UE.

Echipa câștigătoare la prima probă („Idei inovatoare prin date deschise la nivelul UE”) este:

„The Smartfiles Network” (Austria) a creat un mecanism care facilitează accesul la hotărârile judecătorești ale UE și ale instanțelor naționale din orice fișier PDF, ajutându-i pe cetățeni să înțeleagă evoluția jurisprudenței și gradul său de interconectare.

Echipa câștigătoare la cea de-a doua probă („Noi perspective asupra economiei și finanțelor”) este:

 „EconCartography: Economic Cartography for the European Union” (Italia): această echipă oferă vizualizări intuitive și interactive pentru a explora peisajul complex al economiei UE.

Echipa câștigătoare la cea de-a treia probă („Combaterea schimbărilor climatice”) este:

 „Chloe Irrigation Systems” (Grecia): această echipă a creat o platformă promițătoare care monitorizează și optimizează irigarea pentru a reduce risipa de apă și costurile aferente, sporind în același timp randamentul culturilor.

Cele 3 echipe câștigătoare au primit fiecare un premiu în valoare de 15 000 EUR. Echipele situate pe locul II și III au câștigat 7 000 EUR și, respectiv, 3 000 EUR.

Aflați mai multe despre echipele câștigătoare și aplicațiile lor: <https://publications.europa.eu/eudatathon>.

Partenerii EU Datathon 2019 sunt:

* Comisia Europeană (direcțiile generale pentru buget, afaceri economice și financiare, energie și statistică și Centrul Comun de Cercetare)
* Banca Centrală Europeană
* Banca Europeană de Investiții
* Fondul European de Investiții
* Agenția Europeană de Mediu
* Organizația Națiunilor Unite pentru Alimentație și Agricultură